Document ID: 32006D0719

NEUVOSTON PÄÄTÖS,
tehty 5 päivänä lokakuuta 2006,
Euroopan yhteisön liittymisestä kansainvälistä yksityisoikeutta käsittelevään Haagin konferenssiin
(2006/719/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 61 artiklan c kohdan yhdessä 300 artiklan 2 kohdan ensimmäisen alakohdan ja 300 artiklan 3 kohdan toisen alakohdan kanssa,
ottaa huomioon komission ehdotuksen,
ottaa huomioon Euroopan parlamentin puoltavan lausunnon (1),
sekä katsoo seuraavaa:
(1)
Kansainvälistä yksityisoikeutta käsittelevän Haagin konferenssin tavoitteena on vähitellen yhdenmukaistaa kansainvälisen yksityisoikeuden sääntöjä. Haagin konferenssi on tähän mennessä tehnyt suuren määrän yleissopimuksia kansainvälisen yksityisoikeuden eri aloilta.
(2)
Amsterdamin sopimuksen voimaantulosta alkaen Euroopan yhteisöllä on ollut toimivalta toteuttaa sisämarkkinoiden moitteettoman toiminnan sitä edellyttäessä toimenpiteitä oikeudellisen yhteistyön alalla sellaisissa yksityisoikeudellisissa asioissa, joiden vaikutukset ulottuvat valtioiden rajojen yli. Yhteisö on käyttänyt tätä toimivaltaansa antamalla useita säädöksiä, joista monet kattavat joko kokonaan tai osittain aloja, joita käsitellään Haagin konferenssissa.
(3)
On oleellista, että yhteisölle myönnetään asema, joka vastaa sen uutta asemaa merkittävänä kansainvälisenä toimijana yksityisoikeudellisissa asioissa tehtävän oikeudellisen yhteistyön alalla, ja että se voi käyttää ulkoista toimivaltaansa osallistumalla varsinaisena jäsenenä Haagin konferenssin yleissopimusneuvotteluihin toimivaltaansa kuuluvilla aloilla.
(4)
Neuvosto valtuutti 28 päivänä marraskuuta 2002 tekemällään päätöksellä komission neuvottelemaan ehdot ja menettelyt yhteisön liittymiselle Haagin konferenssiin.
(5)
Yhteisö haki Haagin konferenssin jäsenyyttä ja pyysi neuvottelujen aloittamista komission ja neuvoston puheenjohtajavaltion Haagin konferenssille lähettämällä 19 päivänä joulukuuta 2002 päivätyllä yhteisellä kirjeellä.
(6)
Haagin konferenssin yleisiä asioita ja toimintaperiaatteita käsittelevä erityistoimikunta esitti huhtikuussa 2004 yksimielisen periaatteellisen kantansa, jonka mukaan yhteisön olisi tultava Haagin konferenssin jäseneksi, ja määritteli tietyt perusteet ja menettelyt jäsenyysehtoja varten.
(7)
Kesäkuussa 2005 Haagin konferenssin diplomaattikonferenssissa Haagin konferenssin perussääntöön (perussääntö) hyväksyttiin yhteisymmärryksessä tarvittavat muutokset, jotta alueellisen taloudellisen yhdentymisen järjestö voi liittyä jäseneksi, ja Haagin konferenssin jäseniä pyydettiin sen jälkeen äänestämään muutoksista yhdeksän kuukauden kuluessa, mikäli mahdollista.
(8)
Perussääntöön tehtävät muutokset tulevat voimaan kolme kuukautta sen jälkeen, kun Haagin konferenssin pääsihteeri on ilmoittanut jäsenille, että perussäännön muuttamiseksi vaadittu kahden kolmasosan enemmistö on saavutettu. Yleisiä asioita ja toimintaperiaatteita käsittelevä neuvosto päättää pian muutosten voimaantulon jälkeen ylimääräisessä kokouksessa virallisesti yhteisön liittymisestä Haagin konferenssin jäseneksi.
(9)
Perussäännön muuttamisesta käytyjen neuvottelujen tulokset ovat tyydyttäviä, ottaen huomioon yhteisön edut.
(10)
Muutetun perussäännön 2 A artiklan nojalla yhteisöllä on alueellisena taloudellisen yhdentymisen järjestönä oikeus tulla Haagin konferenssin jäseneksi.
(11)
Yhteisön olisi liityttävä Haagin konferenssiin.
(12)
Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemaa koskevan pöytäkirjan 3 artiklan mukaisesti Yhdistynyt kuningaskunta ja Irlanti osallistuvat tämän päätöksen tekemiseen.
(13)
Euroopan unionista tehtyyn sopimukseen ja Euroopan yhteisöjen perustamissopimukseen liitetyn, Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä se siten sido Tanskaa eikä sitä sovelleta Tanskassa,
ON TEHNYT TÄMÄN PÄÄTÖKSEN:
Ainoa artikla
1. Yhteisö liittyy kansainvälistä yksityisoikeutta käsittelevään Haagin konferenssiin (Haagin konferenssi) tämän päätöksen liitteessä I olevalla julistuksella, jolla se hyväksyy Haagin konferenssin perussäännön (perussääntö), heti Haagin konferenssin tehtyä virallisen päätöksen, jolla se hyväksyy yhteisön jäseneksi.
2. Yhteisö tallettaa myös tämän päätöksen liitteessä II olevan toimivaltaa koskevan julistuksen asioista, joissa yhteisön jäsenvaltiot ovat siirtäneet sille toimivaltansa, sekä tämän päätöksen liitteessä III olevan julistuksen tietyistä Haagin konferenssia koskevista kysymyksistä.
3. Neuvoston puheenjohtaja valtuutetaan toteuttamaan sellaiset menettelyt, jotka ovat tarpeen 1 ja 2 kohdan voimaan saattamiseksi.
4. Perussäännön teksti on tämän päätöksen liitteenä IV.
5. Tässä päätöksessä ’jäsenvaltiolla’ tarkoitetaan kaikkia jäsenvaltioita Tanskaa lukuun ottamatta.
Tehty Luxemburgissa 5 päivänä lokakuuta 2006.

Labels: 11
15
5